Transitovoertuig naby Hazyview oopgeblaas(Foto verskaf deur Emer-G-Med) Twee veiligheidsbeamptes is Donderdag beseer tydens ŉ transitorooftog op die R40 buite Hazyview in Mpumalanga. Volgens ŉ verklaring deur Emer-G-Med het ŉ onbekende getal gewapende verdagtes op die transitovoertuig toegeslaan. Skote is op die beamptes gevuur voor die voertuig met springstof oopgeblaas is. Die verdagtes het daarna gevlug. Die polisie stel ondersoek in. Die twee beamptes, wat skietwonde opgedoen het, is op die toneel gestabiliseer voor hulle na ŉ nabygeleë hospitaal geneem is vir verdere behandeling.